**Predkladacia správa**

Predkladaný materiál obsahuje Správu o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky (ďalej len „ÚJD SR“) za rok 2024, ktorá je každoročne predkladaná k 30. aprílu na základe § 4 ods. 1 písm. h) zákona č. 541/2004 Z. z. o mierovom využívaní jadrovej energie a o zmene   
a doplnení niektorých zákonov v znení neskorších predpisov (ďalej len „atómový zákon“).

Správa podáva komplexnú informáciu o činnosti ÚJD SR podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a podľa atómového zákona. Venuje sa hodnoteniu jadrovej bezpečnosti jadrových zariadení vo výstavbe, v prevádzke a vo vyraďovaní na území Slovenskej republiky (SR), a tiež plneniu medzinárodných záväzkov SR v oblasti mierového využívania jadrovej energie a záruk v tejto oblasti.

Prezentované sú aktivity ÚJD SR v oblasti legislatívy, vydávania povolení pre umiestňovanie, výstavbu, prevádzku a vyraďovanie jadrových zariadení z prevádzky, v oblasti hodnotenia   
a kontroly bezpečnosti jadrových zariadení, bezpečného nakladania s rádioaktívnymi odpadmi, hodnotenia vonkajšej havarijnej pripravenosti, havarijnej pripravenosti štátu pre radiačné havárie, evidencie a kontroly jadrových materiálov, nezávislého informovania verejnosti, v oblasti medzinárodnej spolupráce a kybernetickej bezpečnosti.

Mimoriadne dôležité sú činnosti ÚJD SR v oblasti vydávania povolení, posudzovania a hodnotenia bezpečnostnej dokumentácie, ako i kontrolná a inšpekčná činnosť v jadrových zariadeniach a vynucovanie práva. V rámci kontrolnej a inšpekčnej činnosti ÚJD SR v roku 2024 vydal 554 rozhodnutí a zrealizoval spolu 189 plánovaných a neplánovaných inšpekcií.

Počet a charakter udalostí na jadrových zariadeniach bol z hľadiska jadrovej bezpečnosti v roku 2024 v rámci obvyklých prevádzkových porúch bez osobitnej významnosti.

Prevádzka v iných jadrových zariadeniach, ako sú Medzisklad vyhoretého jadrového paliva Bohunice, Republikové úložisko rádioaktívneho odpadu Mochovce, Integrálny sklad rádioaktívneho odpadu či prepravy rádioaktívneho odpadu, boli za rok 2024 vyhodnotené ako bezpečné.

Správa informuje aj o aktivitách v súvislosti s kompetenciami ÚJD SR v Európskej únii a v medzinárodných organizáciách, ktorých cieľom je trvalé zvyšovanie jadrovej bezpečnosti prostredníctvom medzinárodnej spolupráce a vzájomnou výmenou informácií, skúseností a dobrej praxe.

V roku 2024 ÚJD SR okrem iného aktívne plnil záväzky vyplývajúce z členstva v Európskom spoločenstve pre atómovú energiu a úzko spolupracoval najmä s Medzinárodnou agentúrou pre atómovú energiu. Záväzky SR v gescii ÚJD SR vyplývajúce z medzinárodných zmlúv   
a dohovorov sú priebežne plnené.

Záverečná časť správy sa venuje komunikácii ÚJD SR a informovaniu verejnosti rôznymi komunikačnými prostriedkami, ekonomickým údajom, riadeniu ľudských zdrojov, vzdelávaniu zamestnancov, rozvoju dozorných činností, systému manažérstva kvality a kybernetickej bezpečnosti ÚJD SR.

Predložený materiál nemá ekonomický, finančný a environmentálny vplyv, vplyv na zamestnanosť a podnikateľské prostredie, ani vplyv na štátny rozpočet, rozpočty obcí a rozpočty vyšších územných celkov.

Správa bola predložená na rokovanie vlády Slovenskej republiky dňa 8. apríla 2025 a dňa   
7. mája 2025 bola prerokovaná a vzatá na vedomie vládou Slovenskej republiky.